
[bookmark: TextBodyBegin]Euroopa Parlament,
–	võttes arvesse oma varasemaid resolutsioone Tiibeti ja Hiina kohta,
–	võttes arvesse kodukorra artikli 150 lõiget 5 ja artikli 136 lõiget 4,
[bookmark: _GoBack]A.	arvestades, et Xi Jinpingi juhtimisel on Hiina ametivõimud muutunud üha rõhuvamaks; arvestades, et inimõiguste olukord Tiibetis halveneb jätkuvalt; arvestades, et inimõiguste, demokraatia ja õigusriigi austamine peaksid olema ELi ja Hiina suhete keskmes;
B.	arvestades, et Tiibeti tunnustatud budistlik usujuht ja humanist Tulku Hungkar Dorje suri 28. märtsil 2025 kahtlastel asjaoludel Vietnamis vahi all olles pärast tema vahistamist Vietnami ja Hiina ametivõimude poolt; arvestades, et tema keha tuhastati väidetavalt ilma tema perekonna nõusolekuta, mis on tekitanud tõsist muret;
C.	arvestades, et Tiibeti budistid, keda Hiina ametivõimud süsteemselt ründavad ning keda ähvardab kadunuks jääma sundimine ja füüsiline väärkohtlemine, on Hiina poliitvangide hulgas suurim usurühm;
D.	arvestades, et usaldusväärsete teadete kohaselt avaldavad Hiina ametivõimud rinpotšedele ulatuslikku survet, et nad järgiksid Hiina Kommunistliku Partei narratiivi, kasutades sealhulgas sunniviisilisi ülekuulamisi ja katseid sundida neid toetama Hiina nimetatud pantšen‑laamat;
1.	mõistab teravalt hukka repressiivse assimilatsioonipoliitika kogu Hiina Rahvavabariigis (edaspidi „Hiina RV“) ja eriti Tiibetis ning sealsed universaalsete inimõiguste rikkumised, mille eesmärk on kaotada Tiibeti eriomased usu- ja kultuuritraditsioonid ja -pärand; nõuab riigi ja religiooni selget eraldamist Hiinas;
2.	on kindlalt vastu Hiina valitsuse mis tahes katsetele sekkuda Tiibeti budistlike vaimsete juhtide, sealhulgas dalai‑laama valimisse;
3.	väljendab sügavat muret ja kurbust Tulku Hungkar Dorje surma pärast, mis leidis aset kahtlastel asjaoludel, ning avaldab siirast kaastunnet tema perekonnale, kloostrile ja järgijatele;
4.	mõistab teravalt hukka Tiibeti usu- ja kultuurijuhtide jätkuva tagakiusamise ning Hiina ametivõimude poolse piiriülese represseerimise, sealhulgas laste kultuurilise ja keelelise assimileerimise riiklikes internaatkoolides, mis kajastab laiemat sunniviisilise assimileerimise poliitikat; nõuab Hiina RVga sõlmitud väljaandmislepingute peatamist;
5.	nõuab Tulku Hungkar Dorje surma põhjuste viivitamatut, sõltumatut, erapooletut ja läbipaistvat uurimist koos rahvusvahelise järelevalve ja juurdepääsuga tõenditele ja tunnistajatele ning tema säilmete viivitamatut tagastamist;
6.	nõuab, et rikkumiste eest vastutavad isikud võetaks rahvusvaheliste inimõiguste standardite ja õigusaktide kohaselt vastutusele; nõuab, et EL kehtestaks sanktsioonid ametnike ja üksuste suhtes, kes vastutavad inimõiguste rikkumiste eest Tiibetis;
7.	nõuab tungivalt, et Hiina RV täidaks oma rahvusvahelisest õigusest tulenevaid kohustusi ja lõpetaks igasuguse usu- ja etniliste vähemuste diskrimineerimise, lubaks rahumeelseid usutavasid ning vabastaks kõik usu- ja poliitvangid, sealhulgas seadusliku pantšen‑laama ja Ilham Tohti;
8.	nõuab tungivalt, et EL ja liikmesriigid tõstataksid selle juhtumi Hiina RV ja Vietnamiga peetavates kahe- ja mitmepoolsetes dialoogides ning nõuaksid vastutust inimõiguste rikkumiste eest Tiibetis; nõuab tungivalt ka muude usuvähemuste, näiteks Xinjiangi uiguuride represseerimise küsimuse tõstatamist;
9.	teeb presidendile ülesandeks edastada käesolev resolutsioon ELi eriesindajale, Hiina RV ja Vietnami valitsustele, ÜRO inimõiguste ülemvolinikule ja Tiibeti eksiilvalitsusele.

